b'\n_START_ARTICLE_\nDavid Pegg\n_START_SECTION_\nKariera\n_START_PARAGRAPH_\nUnitedu se je pridru\xc5\xbeil leta 1950, ko je prenehal s \xc5\xa1olanjem. Po dveh sezonah treninga pod okriljem Unitedovega mladinskega pogona je 6. decembra 1952 pri 17 letih debitiral v prvi ekipi, na tekmi z Middlesbroughom._NEWLINE_Vse do zadnjih nekaj mesecev pred nesre\xc4\x8do je veljal je za Unitedovega glavnega levega zunanjega igralca, proti koncu ga je iz prve postave pri\xc4\x8del izrivati Albert Scanlon. V sezonah 1955/56 in 1956/57 je z ekipo osvojil League Championship._NEWLINE_Leta 1957 je do\xc4\x8dakal prvi in edini nastop za angle\xc5\xa1ko reprezentanco. Po mnenju takratnih strokovnjakov je Pegg veljal za najresnej\xc5\xa1ega kandidata, da v reprezentanci na svojem polo\xc5\xbeaju zamenja starajo\xc4\x8dega Toma Finneyja._NEWLINE_Februarja 1958 se je z Unitedovim klubskim letalom vra\xc4\x8dal nazaj domov po gostovanju pri Crveni zvezdi v Beogradu. Letalo je za namene dolivanja goriva napravilo postanek na m\xc3\xbcnchenskem letali\xc5\xa1\xc4\x8du Riem in pri vzletanju s 44 potniki na krovu strmoglavilo. Pegg je v nesre\xc4\x8di izgubil \xc5\xbeivljenje, skupaj s \xc5\xa1e sedmimi soigralci. Ob \xc4\x8dasu smrti je \xc5\xa1tel 22 let, s \xc4\x8dimer je bil med \xc5\xbertvami nesre\xc4\x8de eden od najmlaj\xc5\xa1ih._NEWLINE_Rodil se je v vasi Highfields severno od Doncastra. Pokopali so ga na bli\xc5\xbenjem pokopali\xc5\xa1\xc4\x8du Redhouse Cemetery. V njegov spomin so v Cerkev svetega Jurija v Highfieldsu postavili spominski stol. Ko so cerkev zaprli, so stol preselili v Cerkev Vseh svetnikov v Woodlands, ki sedaj oskrbuje obe vasi._NEWLINE_Leta 1998 so pri ITV-ju o m\xc3\xbcnchenski nesre\xc4\x8di posneli dokumentarni film z naslovom Munich: End of a Dream, h kateremu je prispevala tudi Peggova sestra Irene Beevers. S filmom so obele\xc5\xbeili 40. obletnico tragedije. Pegga sta pre\xc5\xbeivela oba star\xc5\xa1a, ki so ju po smrti pokopali zraven njega.'